Predsjednik SDP-a Zoran Milanović na predizbornom je skupu Narodne koalcije na splitskoj Rivi u subotu ustvrdio kako je HDZ-ova kampanja pod sloganom "vjerodostojnost" krivotvorina i prijevara, a ja, rekao je, nisam niti ću biti "prevrtljivi briselski ćato".

"Ja sam nacionalni, građanski poltičar, nisam krotki prevrtljivi briselski ćato i to nikad neću biti", rekao je Milanović, a oni koji kampanju vode pod sloganom "vjerodostojnsot", dodao je, ti se "češu tamo gdje ih svrbi, a svrbi ih vjerodostojnost, nemaju je". Oni su "krivotvorina, prijevara", rekao je.

Postoji čista i prljava desnica, čista desnica je, recimo, Angela Merkel, rekao je i naglasio da je s takvim ljudima razgovarao i dogovarao se, "i to super", i u izbjegličkoj krizi. "Ali postoji ova šporka desnica, desnica netrpeljivosti, etnobiznisa, nacionalnih podjela, koja se svaki put pred izbore u Budimpešti, u Beogradu, na Pantovčaku - ovisno tko je tamo - uhvati u kolo i ruka ruku mije. To ne valja, to nisu prijatelji, ni hrvatskog ni srpskog naroda, to su provokatori i prevaranti i oni koji im služe," istaknuo je Milanović dometnuvši kako je dosta "muljanja i svađanja naroda."

Tom Dubravec / CROPIX / CROPIX

"Oni koji su prodali Inu i koji se zalažu za prekid arbitraže s MOL-om i dan danas su na vrhu liste HDZ-a. Mi smo započeli prije tri godine svođenje računa s MOL-om", rekao je. "Nikad ne kažem s Mađarima jer Mađari su narod; i nikad ne kažem Srbima, nego kažem 'beogradska čaršija, desničarska vlast', tako je govorio Radić, tako su govorili antifašisti, tako govorimo mi jer to nikoga ne vrijeđa i ne unizuje", istaknuo je pritom.

Narodna koalcija će vratiti Inu Hrvatskoj i to na čist i pravni način, istaknuo je.

"Kad vidim, ne Mađari nego aktualna mađarska desničarska vlada koja je zemlju opasala žicom, da navijaju za HDZ, da to javno govore", onda je jasno da je smjer Narodne koalicije "siguran smjer", rekao je.

Današnji HDZ je "isti HDZ", rekao je i dodao, "nije Kurta nego Murta."

Tom Dubravec / CROPIX / CROPIX

Narodna koalicija zna razliku između prave zapadne demokracije i balkanske čaršije, kojoj "nažalost pripada i dio hrvatske politike i to one koja se naziva nacionalnom", kazao je.

"Mi smo nacionalna, narodna koalcija, a ne oni, mi se borimo za nacionalne interese, ali tako da ne ugrožavamo stabilnost, prihode i dobrobit našeg naroda. Samo pokazujemo stav. Ako nemaš stav, što imaš? Plaću od 9000 eura, to se potroši u Bruxellesu", kazao je MIlanović.

Europsku uniju trebamo koristiti na legalan način u interesu Hrvatske, rekao je i naglasio da se zauzima za donošenje odluka tako da one budu koliko god je moguće, kako se izrazio, "najbliže narodu" te da ne idemo po mišljenje u Bruxelles, Beograd, Budimpeštu.

Tom Dubravec / CROPIX

Predsjednik Hrvatske nardone stranke (HNS) Ivan Vrdoljak je poručio da ako 11. rujna na izborima pobijede Most i HDZ, "dobit će potvrdu da su radili dobro, a nije bilo dobro, bilo je loše, povukli su nas nazad", rekao je Vrdoljak.

"Što radi HDZ sa svojim bivšim predsjednicima? Ili ih strpa u zatvore ili ih pobaca po otocima da se ne vide. Odreknu se svoje povijesti i vrijednosti. Ja se nikad nisam odrekao Savke Dabčević Kučar, niti Vesne Pusić niti Radimira Čačića. Oni (HDZ) ne čuvaju sebe, a kako će onda čuvati nas," poručio je Vrdoljak.

Predsjednik HSU-a Silvano Hrelja je istaknuo kako sadašnja vlada prisvaja rezultate ranije vlade Kukuriku koalicije.